## Turisme CV obri este dilluns la inscripció al programa ‘Bo viatge recuperem turisme’ 2025 dirigit a persones damnificades per les riuades

*** El termini d’inscripció s’inicia el 12 de maig a les 10 hores i finalitzarà el 28 de novembre de 2025 a través de: [https://bonoviajecv25.gva.es](https://bonoviajecv25.gva.es/)
* L’import de l’ajuda cobrirà el 100 % del cost de la reserva amb un màxim de 350 euros i una estada mínima de dos nits consecutives en un establiment turístic de la Comunitat Valenciana
* Marián Cano afirma que “el propòsit és apostar per un turisme que sana, que reconstruïx vincles, que activa l’economia i que genera il·lusió”
* El ‘Bo recuperem turisme’, dotat amb 5,1 milions d’euros, arribarà a prop de 17.000 beneficiaris**

Turisme Comunitat Valenciana obri este dilluns la sol·licitud de cita prèvia per al programa ‘Bo viatge recuperem turisme’ 2025 dirigit a persones damnificades per les riuades, i que arribarà a uns 17.000 beneficiaris residents en més d’un centenar de localitats de la província de València que van ser afectades, així com algunes pedanies de València.

D’esta manera, i segons indica la resolució de la convocatòria d’estes ajudes publicada en el [DOGV este divendres passat, 9 de maig](https://dogv.gva.es/va/resultat-dogv?signatura=2025/15241), el termini d’inscripció s’inicia el 12 de maig a les 10 hores i finalitzarà el 28 de novembre de 2025, i les sol·licituds es presentaran de manera exclusivament telemàtica en la Seu electrònica de la Generalitat.

En la [web oficial del Bo viatge](https://bonoviajecv25.gva.es/) estarà disponible la informació sobre estes ajudes i s’habilitarà un accés a la seu electrònica per a la sol·licitud d’inscripció. També es pot obtindre més informació sobre el funcionament del Bo viatge en [esta pàgina web](https://www.turismecv.com/va/2025/05/07/com-funciona-el-nou-bo-viatge-per-afectats-per-la-dana/?utm_source=Turisme+CV+Magazine&utm_campaign=e63f003054-NEWSLETTER_202504+MagazineCV+mayo+2025&utm_medium=email&utm_term=0_40a84ed58d-e63f003054-).

La consellera d’Innovació, Indústria, Comerç i Turisme, Marián Cano, ha explicat que “es tracta d’una iniciativa, dotada amb 5,1 milions d’euros, que té un doble propòsit, facilitar als afectats per la dana l’accés a experiències turístiques que contribuïsquen a la seua recuperació personal i emocional, i, al mateix temps, impulsar el turisme intern i fer costat al nostre teixit empresarial local”.

En esta línia, la titular de Turisme ha manifestat que “el nostre compromís és apostar per un turisme que sana, que reconstruïx vincles, que activa l’economia i que genera il·lusió”.

Així mateix, la consellera ha recordat que “tal com va indicar el president durant l’acte de presentació d’esta iniciativa, sol·licitarem i exigirem al Govern d’Espanya l’exempció tributària d’este bo turístic”.

**‘Bo viatge recuperem turisme’ 2025**

El programa està dirigit exclusivament a persones físiques empadronades en algun dels municipis inclosos en l’annex I de la resolució de la convocatòria d’estes ajudes, els quals podran beneficiar-se d’una única ajuda per a la contractació de servicis turístics dins del territori autonòmic.

L’import de l’ajuda cobrirà el 100 % del cost de la reserva amb un màxim de 350 euros i amb una estada mínima de dos nits consecutives en un establiment turístic de la Comunitat Valenciana adherit al programa. A més, podran incloure’s altres servicis directament prestats per l’allotjament com la mitja pensió, tractaments de salut i benestar, activitats esportives, excursions, animació o aparcament.

Els viatges hauran de gaudir-se entre el 26 de maig i el 22 de desembre de 2025, inclosa la temporada estival. L’orde de concessió de les ajudes vindrà determinat pel moment en què la sol·licitud estiga completa i validada, i es faran controls de compliment durant tota la vigència del programa.

El procediment d’inscripció constarà de dos fases: una primera de sol·licitud de cita prèvia (sense necessitat de firma electrònica) i una segona de formulació de la sol·licitud d’inscripció, que sí que requerirà certificat digital. Les persones admeses rebran un codi promocional amb el qual hauran de formalitzar la seua reserva de servicis turístics dins dels 10 dies hàbils següents.

Per la seua banda, les agències de viatges i els establiments d’allotjament turístic interessats podran adherir-se al programa des del 12 de maig fins al 28 de novembre de 2025, també de manera telemàtica, a través del portal del [Bo viatge](https://bonoviajecv25.gva.es/). Podran participar tots aquells inscrits en el Registre de turisme de la Comunitat Valenciana que complisquen els requisits de la convocatòria.

Fecha: 11/05/2025